บิ๊กบินไทยขวางการเมืองแทรก
&#8220;ปิยสวัสดิ์&#8221; บิ๊กการบินไทย ขวางการเมืองแทรกแซง ชี้ธุรกิจแข่งเดือด หวั่นกระทบความสามารถในการแข่งขัน
18 ส.ค. 2554

“ปิยสวัสดิ์” บิ๊กการบินไทย ขวางการเมืองแทรกแซง ชี้ธุรกิจแข่งเดือด หวั่นกระทบความสามารถในการแข่งขัน
นายปิยสวัสดิ์ อัมระนันทน์ กรรมการผู้อำนวยการใหญ่ บริษัท การบินไทย (THAI) เปิดเผยว่า ไม่อยากให้การเมืองเข้ามาแทรกแซงหาประโยชน์ หรือคอร์รัปชันในการบินไทย เนื่องจากธุรกิจการบินมีการแข่งขันสูงมากและส่วนต่างกำไร (มาร์จิน) ต่ำ หากถูกแทรกแซงก็จะได้รับผลกระทบค่อนข้างมากและคงไม่สามารถแข่งขันได้ ขณะที่การบินไทยเป็นบริษัทจดทะเบียนในตลาดหลักทรัพย์ฯ จำเป็นต้องมีความโปร่งใสในการดำเนินธุรกิจ
นอกจากนี้ อยากให้รัฐบาลดูแลให้ประเทศสงบเรียบร้อย อย่าให้เกิดความรุนแรงอีก เพราะมีผลกระทบต่อธุรกิจการบินรุนแรงมากและจะส่งผลต่อเนื่องไปถึงธุรกิจที่เกี่ยวข้อง เช่น ธุรกิจท่องเที่ยว ธุรกิจโรงแรม เป็นต้น เนื่องจาก 70% ของผู้โดยสารการบินไทยมีเป้าหมายเดินทางมาที่ประเทศไทย ส่วนอีก 30% เดินทางไปที่อื่น ดังนั้น หากเกิดความรุนแรงขึ้นในประเทศ ผู้โดยสารก็จะหายไปเป็นจำนวนมากทันที
สำหรับแนวโน้มผลประกอบการของ THAI ในระยะสั้นยังมีความผันผวน เพราะถูกกระทบจากราคาน้ำมันที่สูงขึ้น เนื่องจากน้ำมันเป็นต้นทุนสำคัญสำหรับธุรกิจการบินหรือคิดเป็นสัดส่วนประมาณ 40% ของต้นทุนทั้งหมด 
นอกจากนี้ ยังถูกกระทบจากเหตุแผ่นดินไหวในญี่ปุ่นและภูเขาไฟระเบิดในยุโรป อย่างไรก็ตามในช่วงครึ่งปีหลังธุรกิจการบินน่าจะฟื้นตัวดีขึ้น เพราะปัจจัยลบหลายอย่างคลี่คลายไปในทางที่ดีขึ้น
“ปีนี้เราคาดว่าเป้ารายได้น่าจะอยู่ที่ประมาณ 2 แสนล้านบาท แต่อาจถูกกระทบจากราคาน้ำมันบ้าง ซึ่งเราก็ทยอยขึ้นค่าตั๋วบางส่วนที่สามารถทำได้ ขณะที่ภายในปี 2560 เราจะมีเครื่องบินใหม่เข้ามาอีก 63 ลำ ทำให้จำนวนเครื่องบินเพิ่มขึ้นเป็น 105 ลำ ซึ่งจะช่วยเพิ่มศักยภาพในการหารายได้ เพราะปัจจุบันการบินไทยมีเครื่องบินเก่าจำนวนมากทำให้บริหารจัดการลำบาก เนื่องจากมีค่าซ่อมบำรุงสูงและกินน้ำมันมาก” นายปิยสวัสดิ์ กล่าว
นายปิยสวัสดิ์ กล่าวอีกว่า การบินไทยเป็นบริษัทจดทะเบียนในตลาดหลักทรัพย์ฯ และเป็นรัฐวิสาหกิจทำให้ขาดความคล่องตัวและเป็นอุปสรรคในการบริหารงาน จึงอยากให้ทางการช่วยแก้กฎระเบียบต่างๆ ให้สามารถแข่งขันได้มากขึ้นเหมือนกับที่บริษัท ปตท. (PTT) บริษัท อสมท (MCOT) และบริษัท ท่าอากาศยานไทย (AOT) ทำได้ โดยกฎหมายที่ควรแก้ไข เช่น กฎหมายที่เกี่ยวข้องกับการลงทุนและการบริหารงานบางอย่างที่ต้องขอมติจากคณะรัฐมนตรี (ครม.) เป็นต้น